Landskapet i Andebu preges av skog og åpne, dyrkede partier. Bildet viser granskog i Andebu. Foto: K.A. Gallis.
Høyjord kirke ligger i Høyjord 10 km fra Andebu. Det er Vestfolds eneste gjenværende stavkirke.
Det gamle herredshuset i Andebu ligger i Andebu sentrum, administrasjonssenteret i tidligere Andebu kommune.
**Andebu** var en kommune i Vestfold som 1. januar 2017 ble slått sammen med Sandefjord kommune og størstedelen av Stokke kommune til nye Sandefjord kommune.

Kommunen grenset i sydøst til daværende Sandefjord, i nordvest til Lardal, i nord til Re (før 2002 til Ramnes), i øst til Stokke og i sydvest til Larvik.

Andebu omfattet blant annet tettstedene Andebu, Høyjord og Kodal. Tettstedet Andebu hadde 2 558 innbyggere per 1. januar 2023. I 2016 hadde kommunen 5 937 innbyggere.

Kommunevåpenet i Andebu kommune speilet de tre sognene Andebu, Kodal og Høyjord.

Andebu er først og fremst en jord- og skogbrukskommune, men det finnes også mange industribedrifter. Med sine skogsområder passer Andebu særlig for friluftsinteresserte.[]

Historie
--------

Norges eldste bevarte kirkebok er fra Andebu prestegjeld. Den er ført av forskjellige prester fra 1623 til 1738 og inneholder opptegnelser over døpte, vigde og døde. Boka ble etablert av sogneprest Peder Jenssøn Skabo, og oppbevares ved Statsarkivet i Kongsberg. Bare en håndfull prestegjeld i Norge har kirkebøker som er eldre enn 1650.

Politikk i tidligere Andebu kommune
-----------------------------------

Utdypende artikkel: Liste over ordførere i Andebu

### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 33,0 | +5,0 | 802 |  | 8 | +1 | 2 |
| Senterpartiet | 22,5 | +5,2 | 547 |  | 6 | +2 | 1 |
| Høyre | 21,0 | -2,6 | 511 |  | 5 | -1 | 1 |
| Fremskrittspartiet | 11,0 | -3,1 | 267 |  | 3 | -1 | 1 |
| Venstre | 6,9 | -0,7 | 168 |  | 2 |  | 1 |
| Kristelig Folkeparti | 5,5 | -1,2 | 133 |  | 1 | -1 | 1 |
| Andre |  | -2,7 |  |  |  |  |  |
| Valgdeltakelse/Total | 54,7 % | 2 453 | 25 | 7 |
| **Ordfører:** Bjarne Sommerstad (Sp) | **Varaordfører:** Jan Tore Rui - Haugerød (H) |
| Merknader: Kilde: valgresultat.no og Andebu kommune |

### Kirker

Alle de tre kirkene i Andebu er fra middelalderen

* Andebu kirke
* Høyjord stavkirke (Vestfolds eneste stavkirke, bygd 1150–1200)
* Kodal kirke

Utdanning
---------

Andebu har tre barneskoler; Andebu skole, Høyjord skole og Kodal skole. I tillegg er Andebu ungdomsskole den eneste ungdomsskolen i Andebu. Det er ikke videregående skole i Andebu.

Kultur
------

Dropprevyen arrangeres årlig i Andebu av ungdomsskolen og tidligere av Andebu kommune frem til 2017. Andeburevyen er en lang tradisjon i Andebu, og har blitt satt opp et titalls ganger. Det er også satt igang tiltak til kulturprosjekter i skolevesenet i Andebu i Sandefjord Kommune. Kommunen hadde tidligere et korps som bestod av litt over ti musikere og flere frivillige. Andebu Idrettslag er byens store idrettslag.

### Tusenårssted

Tidligere kommunestyret i tidlligere Andebu kommune vedtok i 2000 at «Tusenårsstedet i Andebu vil for fremtiden være opparbeidelse av parkanlegg med for eksempel paviljong og fontene på jordet i sentrum innenfor avsatte midler.»

Tidligere Andebu kommune hadde på begynnelsen av 2000-tallet et stort prosjekt som het «Utvikling av Andebu sentrum», som var et samarbeid mellom kommunen og private. I dette prosjektet ble det opparbeidet parkanlegg, fontene, rutebilstasjon, gangveier med mer i Andebu sentrum. Det statlige tilskuddet inngikk i dette.

Kjente personer fra Andebu
--------------------------

* Lorens Berg (1862–1924), lærer og lokalhistoriker
* Andreas Honerød (1905–1965) gårdbruker (Høyjord) og politiker (Ap)
* Arne Gallis (1908–1997) professor i slaviske språk ved Universitetet i Oslo
* Magnhild Skjelland Kjærås (1917–1994), sanger
* Karin Lian (1942–) politiker (Ap), stortingsrepresentant 1985- 1997
* Svein Flåtten (1944–), politiker (H), stortingsrepresentant fra 2001
* Morten Fevang (1975–), fotballspiller. Norsk cupmester for Odd Grenland i 2000 og dansk cupmester for Odense i 2007
* Nils-Ingar Aadne (1982–), komiker, kjent for blant annet Komiker i arbeid og *Senkveld*
* Jørgen Dahl Moe (1996–), sanger og låtskriver

Annet
-----

Navnet uttales *annebu*. Preposisjonen er 'i', «i Andebu». En person fra Andebu (særlig fra hovedsoknet) kalles «andebusokning».

Nasjonaliseringen av private teleselskap ble avsluttet i 1974 da Televerket overtok det siste norske privateide telefonselskapet som da lå i den gang Andebu kommune i Andebu sentrum (Askjemveien 21). Bygningen står der ennå.

Se også
-------

* Andebumål
* Dalsroa

Litteratur
----------

* *Andebu bygdebok* redigert av professor Arne Gallis
* Andebu: En vestfoldbygds historie i 1600-aarene*, «Lat os inkje forfederne gløyma», av Lorens Berg ISBN 82-993731-0-7*
* *Vestfoldmål: Ord og vendinger fra Andebu* av Ole Bråvoll redigert av Odd Gallis

Referanser
----------

1. ↑  «Befolkning, 1. januar 2016». Statistisk sentralbyrå.
2. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.

Eksterne lenker
---------------

* Offisielt nettsted Rediger på Wikidata

* (en) Andebu – kategori av bilder, video eller lyd på Commons Rediger på Wikidata
* Andebu kommunes nettsted
* Andebu skoles hjemmeside
* Statistikk fra Andebu
* Andebu-nyheter i regionavisa Tønsbergs Blad
* Kodal bygdeleksikon – lokalhistorie og informasjon om Kodal sogn i Andebu kommune
* Historiske arkiver etter Andebu kommune på Arkivportalen
* Kultur i Andebu på kart[*død lenke*] fra Kulturnett.no

|  |  |
| --- | --- |
| Oppslagsverk/autoritetsdata | GeoNames **·** Sentralt stedsnavnregister **·** MusicBrainz
 |